鳧鷖亭
作者：胡宗愈
朝代：宋

paragraphs: 君爲鳧鷖亭，更作鳧鷖詩。
鳧鷖爲鳥雖甚微，君心仁愛乃在茲。
不忍壯者弋其母，兒童捕其兒，鳧鷖母子何嬉嬉。
城頭草靜烟雲迷，城下水暖菰蒲低。
鳧鷖朝傍雲烟飛，倦來暮入菰蒲棲。
寄巢生子冬復夏，巢穩子大無人知。
我思入境觀君爲，坐見三異於今時。
知君官久行亦歸，亭上引滿傷別離。
豈惟豐人惜君去，雖我亦爲鳧鷖悲。